Diari Oficial de la Generalitat Valenciana


Sumari del DOGV 8179, del 28-11-2017 (2017/10071)

RESOLUCIÓ de 7 de novembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 85/12-AIA l'Alcora.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8179

Data del DOGV
:   28-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/10652


Data del document
:   07-11-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 7 de novembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 85/12-AIA l'Alcora. [2017/10783]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 85/12-AIA l'Alcora.  
  
  
«Declaració d'impacte ambiental  
Expedient: 085/2584-MRF.  
Títol: Autorització ambiental integrada per a una indústria de fabricació de taulells ceràmics.  
Localització: partida de Vinyals, camí de Prats, 4 del municipi de l'Alcora (Castelló).  
Promotor: EMIGRES, SL (Factoria-II).  
Òrgan substantiu: Direcció General de Qualitat Ambiental de la Conselleria d'Infraestructures, Territori i Medi Ambient (26/12 IPPC).  
  
  
1. Objecte.  
Es pretén tramitar l'autorització ambiental integrada per a una nova activitat de fabricació de taulells ceràmics, d'acord amb la Llei 2/2006, de 5 de maig, de prevenció de la contaminació i qualitat ambiental. L'actuació prevista constitueix un dels supòsits arreplegats en l'annex I del Reial decret legislatiu 1/2008, d'11 de gener, pel qual s'aprova el text refós de la Llei d'avaluació d'impacte ambiental de projectes, per la qual cosa resulta preceptiva la formulació de declaració d'impacte ambiental.  
  
2. Descripció de les característiques més rellevants del projecte.  
L'activitat industrial que pretén desenvolupar Emigres, SL (Factoria II), és la fabricació i comercialització de taulells ceràmics, localitzada en l'interior d'unes quantes naus industrials sobre una parcel·la de 9.932,41 m², dins de polígon industrial, en la partida de Vinyals del municipi de l'Alcora (Castelló). Contigu a aquestes instal·lacions, se situen unes altres naus industrials amb activitats relacionades amb la fabricació de taulellets i productes ceràmics.  
L'edificació formada per quatre naus industrials cobrirà la major part de la parcel·la, aproximadament un 80 %, i quedarà la part posterior amb una superfície exterior lliure que inclou un aparcament. L'activitat tindrà una capacitat de fabricació de 224,4 t/dia de taulells ceràmics. El projecte s'aborda en dues fases; en una primera fase, hi haurà la instal·lació d'una línia de fabricació amb recepció d'argiles, premsa, assecador, esmaltat, forn, selecció i classificació i instal·lacions auxiliars, i, posteriorment, en una segona fase, s'instal·laran una segona premsa, un altre assecador i la secció de tall de taulells ceràmics.  
  
  
3. Afectacions legals.  
El camí de Prats, la via asfaltada que discorre al costat de la façana lateral de la nau núm. 1 i dóna accés als carrers laterals d'entrada a la fàbrica i a la parcel·la, es correspon amb la via pecuària Bugada de Villotet, d'uns dos quilòmetres de longitud, que discorre des de la Canal Real que travessa la població de l'Alcora fins a la via pecuària Cordell número 2 més enllà del paratge conegut com la Lloma. Tota l'activitat industrial es desenvoluparà en l'interior de naus industrials ja construïdes, dins de la parcel·la que si bé limita amb la via pecuària Bugada de Villotet, en cap cas l'afecta directament. Per això, en principi, el projecte no ha de veure's afectat legalment per aquesta via pecuària.  
  
4. Tràmit administratiu.  
El 20 de setembre de 2012 es rep una nota de règim intern del Servei de Protecció i Control Integrat de la Contaminació de la Direcció General de Qualitat Ambiental, per la qual es fa el trasllat de l'expedient, i s'informa que, una volta finalitzat el termini d'informació al públic, se sol·licita l'avaluació d'impacte ambiental del projecte.   
  
S'adjunta a l'escrit, la documentació següent:  
- Projecte bàsic per a l'autorització ambiental integrada, tom I.  
- Projecte bàsic per a l'autorització ambiental integrada, tom II (annexos).  
- Estudi d'impacte ambiental (EsIA) i document de síntesi.  
El 15 i 20 de gener de 2014, el Servei de Protecció i Control Integrat de la Contaminació tramet els informes següents:  
- Informe de l'Ajuntament de l'Alcora, de 23 d'abril de 2013, respecte a la valoració de la suficiència de la documentació presentada.  
  
- Informe del Servei de Gestió de Residus, de 3 d'octubre de 2012, en el qual es fa el trasllat del dictamen sobre l'informe preliminar de sòls contaminats.  
- Informe del Servei de Gestió de Residus, de 30 de juliol de 2012, referent a l'adequació de la documentació presentada.  
- Informe de la Confederació Hidrogràfica del Xúquer, de 28 de novembre de 2012, respecte a abocaments.  
  
5. Consideracions ambientals.  
D'acord al projecte, la instal·lació s'ubicarà dins d'un polígon industrial i, d'acord amb la cartografia informativa disponible en la Conselleria d'Infraestructures, Territori i Medi Ambient, sobre el planejament urbanístic vigent, la parcel·la està qualificada com a sòl urbanitzable industrial.  
Respecte als aspectes ambientals més rellevants, en l'estudi d'impacte ambiental presentat, d'ara en avant EsIA, s'indica que l'aigua necessària per al funcionament de l'activitat procedeix de la xarxa de subministrament municipal d'aigua potable, que s'ha d'emmagatzemar en un aljub de 22,5 m³ per alimentar al procés productiu a través d'un grup de bombament. Com a conseqüència de l'activitat, després d'aquest consum, es produiran dos tipus d'aigües residuals: industrials i sanitàries.  
S'indica que el recinte industrial de l'empresa es troba totalment formigonat en l'interior de les naus industrials, i asfaltat en l'exterior, a fi d'evitar la infiltració al terreny d'aigües residuals o vessaments. Les aigües residuals industrials procedeixen, principalment, de la neteja de les línies d'esmaltat, on es disposa de canaletes de recollida fins a un depòsit d'acumulació d'aigües residuals industrials. Aquestes constitueixen un residu que s'emmagatzema en aquest depòsit i, posteriorment, són bombades per canonada, fins una empresa gestora de residus a la qual es cedeixen. D'altra banda, s'indica que la secció de tall de taulells disposa d'un circuit tancat de recirculació d'aigua, que origina uns residus en forma de llots, mitjançant un sistema de decantació; aquests llots es cedeixen a un gestor de residus autoritzat. Es projecta que el depòsit d'aigües residuals industrials siga estanc, a fi d'evitar qualsevol infiltració d'algun contaminant al terreny.  
  
Quant a les aigües sanitàries procedents de neteges i vestuaris, es connecten al col·lector municipal de la xarxa de sanejament existent en el polígon industrial, i hom disposa del corresponent permís d'abocament al clavegueram municipal. Quant a les aigües pluvials, les corresponents a les cobertes de les naus i edificis són arreplegades mitjançant baixants i, juntament amb les arreplegades per la superfície del solar, són conduïdes part al col·lector municipal de pluvials i part al solar. Aquestes canalitzacions de pluvials són independents de les corresponents a aigües sanitàries i industrials.  
Com a font d'energia per a forns i assecadors s'emprarà gas natural com a combustible Presenta la indústria sis ximeneres com a focus d'emissió a l'atmosfera: tres es correspondran a les emissions procedents dels assecadors, una a les del forn de cocció de corrons, i dos focus més procedents dels sistemes d'aspiració de partícules, dotats de filtres de mànegues, situats en la zona de recepció d'argiles, la zona de premsat i la línia d'esmaltat. S'indica que el gas natural constitueix una font de combustió arreplegada com MTD (millor tècnica disponible) per al sector de la indústria ceràmica. D'altra banda, es caracteritzen els contaminants que s'emetran per cada un dels focus. Així, com a contaminants identificats en els tres focus d'emissió dels assecadors es contempla partícules (PST), òxids de nitrogen (NOx), diòxid de sofre (SO2) i monòxid de carboni (CO); per al focus del forn de cocció s'identifiquen partícules (PST), òxids de nitrogen (NOx), diòxid de sofre (SO2) i monòxid de carboni (CO), fluorur d'hidrogen (HF), clorur d'hidrogen (HCl) i plom (Pb); i per als dos focus d'aspiració es contemplen partícules (PST). En tots els casos, s'indica que els valors d'emissió a l'atmosfera se situaran per davall dels límits legals. L'ESIA inclou un seguiment de les emissions, mitjançant mesuraments efectuats per un organisme de control autoritzat (ECMA), amb la periodicitat i les condicions que establisca el condicionat de l'autorització ambiental integrada, objecte del projecte.  
  
D'altra banda, el projecte descriu que l'abastiment d'argila atomitzada, la matèria primera bàsica per a la indústria, es realitza en camions que descarreguen en tremuges receptores, que alimenten les sitges d'estocatge i, des d'aquestes, a través de cintes de transport, s'alimentaran els motles de les premses. Com a mesures de prevenció en la emissió de partícules procedents d'aquests materials pulverulents, l'EsIA arreplega que el seu emmagatzematge i la seua manipulació s'ha de realitzar en l'interior de la naus, i que es disposarà en les zones de treball que calga de sistemes d'aspiració per a la pols amb filtres de mànega, i el tancament de tots els sistemes de transport de matèries primeres pulverulentes en l'interior de la fàbrica: cintes transportadores, catúfols, etc. Així mateix, en el transport en vehicles, s'assegurarà que els camions van coberts i tancats per a evitar dispersió dels materials pulverulents.  
Respecte al soroll emés per l'activitat industrial durant el seu funcionament normal, en l'EsIA s'indica que s'ha dut a terme un estudi acústic inclòs en el projecte, i s'hi estima que no se superaran els límits establits en la Llei 2/2002, de 3 de desembre, de protecció contra la contaminació acústica, ja que queden aquests per davall dels nivells legals màxims de recepció externa per a un ús dominant industrial.  
  
En l'EsIA, s'arreplega que els residus generats per l'activitat són de dos tipus, perillosos i no perillosos, on s'estima una producció de residus perillosos per davall de les 10 t/any. Aquests procediran, principalment, de les operacions de manteniment i reparació d'instal·lacions i de la maquinària i equips (olis lubricants i de transmissió, filtres d'oli i de mànegues, bateries, tubs fluorescents, aerosols, etc.), i també envasos buits, draps i absorbents contaminats amb components perillosos. Per a l'emmagatzematge temporal d'aquests residus perillosos, es disposarà d'una superfície de 21,8 m² dins de la nau industrial, fins a la seua cessió a un gestor de residus autoritzat. Per a aquells de naturalesa líquida que puguen originar vessaments, es col·locarà una cubeta de retenció de vessaments adequat.  
  
6. Consideracions jurídiques.  
El projecte examinat constitueix segons el que preveu apartat grup 4.L) de l'annex I del Reial decret legislatiu 1/2008, d'11 de gener, pel qual s'aprova el text refós de la Llei d'avaluació d'impacte ambiental de projectes, modificat per la Llei 6/2010, de 24 de març, i la Llei 40/2010, de 29 de desembre, un dels supòsits fàctics en què és necessària la preceptiva formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva d'aquell, segons es desprén de l'article 12é del Reial decret legislatiu 1/2008, d'11 de gener.  
  
L'expedient ha observat els tràmits prevists en el Decret 162/90, de 15 d'octubre, del Consell de la Generalitat, pel qual s'aprova el Reglament d'impacte ambiental, modificat pel Decret 32/2006, de 10 de març, del Consell de la Generalitat, de la Llei 2/1989, de 3 de març, d'Impacte Ambiental de la Generalitat, i per les altres disposicions que se li apliquen.  
L'article 5 de la Llei 2/1989, de 3 de març, de la Generalitat d'Impacte Ambiental atribueix a l'òrgan mediambiental la competència en la formulació de la declaració d'impacte ambiental dels projectes sotmesos a aquesta.  
L'article 15 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient», atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes, ordenació del territori i del litoral, urbanisme, coordinació territorial i inspecció d'urbanisme, ordenació, planificació i actuacions territorials estratègiques.  
  
Per tot això, fent ús de les facultats que tinc legalment atribuïdes, formule la següent:  
  
Declaració d'impacte ambiental  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que se li apliquen, el projecte d'autorització ambiental integrada per a una indústria de fabricació de taulells ceràmics», promoguda per EMIGRES, SL (Factoria-II) en la partida de Vinyals, camí de Prats, núm. 4, del municipi de l'Alcora (Castelló), sempre que es desenvolupe d'acord amb el que estableix l'apartat segon de la part dispositiva d'aquesta declaració d'impacte ambiental, en l'estudi d'impacte ambiental, el projecte i la resta de la documentació presentada.  
  
Segon  
Se supedita l'execució del projecte esmentat al compliment dels següents condicionants:  
1. A la posada en marxa de l'activitat, s'ha de realitzar una auditoria acústica que assegure el compliment amb els límits sonors de recepció exigits per la Llei 7/2002, de 3 de desembre, de la Comunitat Valenciana, de protecció contra la contaminació acústica.  
2. S'ha de mantindre un registre documental del programa de vigilància ambiental que permeta comprovar el seguiment i el compliment de les mesures protectores i correctores ambientals propostes en l'estudi d'impacte ambiental presentat.  
3. La modificació o ampliació del projecte presentat, i també si es detecta algun impacte ambiental no previst en l'estudi d'impacte ambiental, són fets que han de ser comunicats a la Direcció General d'Avaluació Ambiental i Territorial perquè establisca, si cal, l'aplicació de nous condicionants.  
  
Tercer  
Notificar a les parts interessades que, contra la present resolució, no es pot interposar cap recurs perquè no és un acte definitiu en via administrativa, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Quart  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, de la Generalitat.  
  
València, 6 de març de 2014.- El director general d'Avaluació Ambiental i Territorial: Juan Giner Corell.»  
  
València, 7 de novembre de 2017.- El director general de Medi Natural i d'Avaluació Ambiental: Antoni Marzo i Pastor.